钦定古今图书集成/历象汇编/庶征典/第134卷 > 前调 前人
## 钦定古今图书集成/历象汇编/庶征典/第134卷 > 前调 前人

天连翠潋。九折玻璃软。回挽金堤清宛转。疑是蓬莱
清浅。　吾君欲济如何。唐虞风顺无多。自有松舟桂
楫，一帆三代同波

唐张九龄《龙池颂》“泌之洋洋，其甘如醴。清德之鉴，柔
道之体。”

《玉海》淳化三年，河清曲沔彼泾渎澄明。鉴如清应宝
运，光涵帝居。洞分沈璧，澈见游鱼。

景德三年河清。“曲德水汤汤，发源灵长。皎鉴澄澈，千
年效祥。”

夏竦《河清赋》：“失泃涌之黄流，湛清泠之素液。银潢之
影横秋，帝台之浆映日。将祀汾南，为民祈谷。大河载
清，于陕之服。岂比夫兰叶朱文，诵黄灵之箓。芝泥玉
柙，汎帝妫之图。”

《论衡吉验篇》：伊尹且生之时，其母梦人谓己曰：“臼出
水，疾东走，毋顾。”明旦视臼出水，即东走十里，顾其乡
皆为水矣。

《异苑》：临淄牛山下有女水，齐人谚曰：“世治则女水流，
世乱则女水竭。”慕容超时干涸弥载，及天兵薄伐，乃
激洪流。

《世说补》：庾子舆父卒，官巴西，奉丧归，至巴东淫预石，
瞿塘大滩，秋水犹壮，子舆抚心长叫。其夜水忽减退，
安流而下，既渡，水，壮如旧。时人为之语曰：“淫预如襆
本不通，瞿塘水退为庾公。”

《南史齐武帝本纪》，“上为广兴相。岭南遭积旱，水涸，商
旅不通。上部伍既至，无雨，而川流暴起，遂得利涉。”
《梁武帝本纪》：“帝命王茂、萧颖达等逼郢城。东昏遣宁
朔将军吴子阳、光子衿等十三军救郢州，进据巴口。
七月，帝命王茂帅军主曹仲宗、康绚、武会超等潜师
袭加湖，将逼子阳。水涸不通舰，子衿喜。其夜四更中，
无”雨，而水暴长，众军乘流齐进，鼓噪攻之。俄而大溃，
子阳等窜走，众尽溺于江。

《陈武帝本纪》：“帝发南康灨石，旧有二十四滩，滩多巨
石，行旅以为难。帝之发，水暴起数丈，三百里间巨石
皆没。”

《创业。起居注》：“己巳，帝之蒲津，观河东城。庚午，南过永
丰仓。是夜宿于临晋、泺、渭合流之处，将渡渭，津人以
见船朽破，不堪帝渡。及于泺水上流数十里，更取好
船，苦于水浅，沙碛相次，船行不进，忧怖不知所为。其
夜三更，天甚晴霁，忽然觉水暴长数尺，逆流而上，船
泛深波，得达津次。”及明，帝登船欲渡，乃见逆流不已。
津司以闻，众咸骇异，以为光武滹沱之冰无以异此，
并于舟中拜贺。帝曰：“此偶然耳，吾何德以堪之！”乃命
所司以少牢祀泺、渭。

《册府元龟》：“曹怀舜，高宗永隆中为定襄道副总管。初
军至碧绿泊，军始为营，营内忽有泉水，大如车轮，众
皆恶之，俄为突厥所败。”

开元二年六月，左拾遗蔡孚献《龙池集》王公卿士以
下凡百二十篇，请付太常寺，其辞合音律者为《龙池》
乐章，以歌圣德。从之。初帝在藩，与宋王等居于兴庆
里，时人谓为“五王子宅。”及景龙末，宅内成池，涌出汎
滟清莹，流之不竭，中有龟龙游焉，故群臣歌之。
王思礼，肃宗至德二年四月为关内节度使时北征，
奏师渡渭水，于龙光渡睹水忽浅，士马既济，而其水
复深一丈。

杨朝晟，贞元中为邠宁节度使。初军次方渠，无水，师
徒嚣然。遽有青蛇乘高而下，视其迹水随而流。朝晟
令筑城环之，遂为停泉，军人仰饮以足图其事上闻，
诏置祠焉。

《三水小牍》：“荥阳郡城西有永福湖，引郑水以注之。平
时绕岸皆台榭花木，乃太守效劳班饯之所。西南壖
多修竹乔林，则故徐帅崔常侍彦曾别业也。”当咸通
中庞勋之作变，崔公为所执也，湖水如凝血者，三日
而复。未几而其家凶问至。余光启初寓居郑地，故得
之。昔读本朝书，见河间王之征辅公祏也，江行，舟中
宴群帅，命左右以金碗酌江。水至，忽化为血，合坐失
色。王徐曰：“碗中之血，公祏授首之征。果破之”，则祸福
之难明也如是。

《十国春秋·吴越武肃王世家》：“天宝三年八月，始筑捍
海石塘，塘外植滉柱十馀行，以折水势。先是，江涛汹
涌，板筑不时就。王于叠雪楼架强弩五百以射涛，既
而涛头趋西陵湖为顿敛，遂定其基，以铁緪贯幢干，
用石楗之而塘成。”

《前蜀高祖本纪》：天汉元年六月，导江令黄璟奏，“天大
雷雨，江神忽成巨堰，群臣入贺。”杜光庭贺笺曰：伏睹
导江县令黄璟奏六月二十六日江神移堰事。伏以大禹濬江，发洪源于龙冢；李冰创堰，分白浪于龟城。
道彼灵津，资乎民用。而涸胫泛肩之誓，表则有常；若
怀山沃日之灾，崩腾难制。立虞垫溺，必害烝黎。昨者
夏潦渤兴，狂波未息。顾岷江之下濑，便逼帝都；当灌
口之上游，遽彰神力。于是震霆嶪地，白雨通宵。驱阴
兵而鼓噪连天，簇灵炬而荧煌达曙。回山转石，巨堰
仪成。浸涌顿减于京江，奔蹙尽移于硖路。仰由圣感，
仍假英威。见天地之合符，睹神明之致祐。编于简册，
冠彼古今。叨奉奖私，弘增忭跃。

《五代史王镕传》：“张文礼者，狡狯人也。镕惑爱之，以为
子。镕死，文礼自为留后。庄宗知其通梁，遣将击之，文
礼家河水变为血，游鱼皆死，文礼病疽卒。”

《册府元龟》：“后唐张文礼为镇州牙将，害其帅王镕而
自为留后。未几，野河色变如血，游鱼多死，浮于水上，
寻疽发背死。”

《玉溪编事》：西蜀将王晖任集州刺史，城中无水泉，值
岐兵攻城，且绝其水路，城内焦渴。王公乃中夜祈请
神祇。及寐，梦一老父告曰：“州狱之下当有灵泉出。”王
惊寤，迟明亟命操锸，于所止之处掘之，乃有泉流，居
人蒙活甚众。岐兵以城中无水，将坐俟其毙。王公命
汲泉水于城上，扬而示之，岐寇乃去。是日神泉亦竭。
《十国春秋？唐后主本纪》：“甲戌岁，每岁大江春夏暴涨，
谓之黄花水。及宋师至，而水皆缩小，国人异之。”
马令《南唐书·后主书》：“王师进屯建业城南十里，时虽
下池州及姑熟馀郡，皆未奉命，粮道阻隔。樊若水请
于采石系浮桥，以利转挽。每岁大江春夏暴涨，谓之
黄花水。及王师至，水皆退小，故识者知其有天命焉。”
《宋史魏仁浦传》：“仁浦子咸信，尚永庆公主。雍熙三年，
知澶州。四年，本郡黄河清，咸信以闻，诏褒答之。”
《五行志》：“三年八月，解州盐池，紫泉场也，次二年，里许，
不种自生，其味特嘉。命屯田员外郎何敏中往祭池
庙。八月，东池水自成盐，仅半池，洁白成块，晶莹异常。
祀汾阴，经度制置使陈尧叟继”献，凡四千七百斤，分
赐近臣及诸列校。〈按此条原本载在大中祥符四年后而又不加年号恐是天禧三年〉
《玉海》：“天禧二年九月乙酉，钱暧献《醴泉赋》，赐及第。”
《宋史马亮传》：“亮累迁尚书工部侍郎，复知昇州，徙杭
州，加集贤院学士。先是，江涛大溢，调兵筑堤而工未
就，诏问所以捍江之策，亮褒诏祷伍员祠下。明日，潮
为之却出，横沙数里，堤遂成。”

《刘温叟传》：“温叟子煜为右正言，都城东南有泉出，民
争传可以已疾，诏即其地建祥原观。煜言其诡妄不
经，且亢旱不可兴土木以营不急。”

《狄青传》：“初青之至邕也，会瘴雾昏塞，或谓贼毒水上
流，士饮者多死，青殊忧之。一夕有泉涌砦下，汲之甘，
众遂以济。”

《广东通志》：“霍𬀩字明甫，南海人。笃志好学。景祐间，新
会龙山之水色变而为紫者旬日，人皆以为瑞。𬀩独
持论，谓清者水之真体也，变而为紫，非正色也。其必
水之怪乎？水，阴物也。阴之类为小人，为盗贼奸宄。今
水失其常性，吾恐其关国家者大也。及蔡京、童贯辈
当国，有金人之变，江南盗贼蜂起，其先见类此。”
《见闻蒐玉》：宋邹浩谪居昭州，汲水在数里外，后所居
岭下，有泉涌出。及将归，数日前有人厉声呼曰：“‘侍郎
归矣’。求之不见。翌日果拜命，泉乃涸，因名曰感应泉。”
《宋史。张焘传》：和议成，范如圭请遣使朝八陵，遂命判
大宗正士㒟与焘偕行，且命修奉，令荆湖帅臣岳飞
济其役。焘与士㒟道武昌，出蔡、颍，河南百姓欢迎夹
道，以喜以泣曰：“久隔王化，不图今日复为宋民。”九年
五月，至永安诸陵，朝谒如礼。陵前涧水久涸，二使垂
至，忽涌溢，父老惊叹，以为中兴之兆。

《续夷坚志》：“西京大同府之南，神觜涡泊水广百馀亩，
深三丈，居人取鱼其中。十三年前一夕，大雷雨，水忽
飞去，入浑源东南山娘子坤村，复为大陂，凡神觜水
所经，遗鱼不绝。”

《辍耕录》：丞相伯颜驻军皋亭山，宋奉表及国玺以降，
遣千户囊加歹等入城慰谕，令居民门首各贴“好投
拜”三字。及闻益王、广王如婺州，即命分兵屯守诸门。
范文虎安营浙江沙浒，太皇太后望祝曰：“海若有灵，
当使波涛大作，一洗而空之。”潮汐三日不至，军马宴
然。

至正壬寅六月二十三日夜四更，松江近海去处，潮
忽骤至，人皆惊讶，以非正候。至辰时，潮方来，乃知先
非潮也。后见湖泖人说，湖泖素不通，潮忽平，拥起高
三四尺，若潮涨之势，正与此时同。又闻平江、嘉兴亦
如之。按《五行志》：“水自盈溢，主兵兴。”《乾坤变异录》：“河水
大壅，臣下执政，有背叛。”

《西樵野记》：“贵州普定卫有二水，一曰滚塘寨，一曰闹
蛙池，相近前后。吾吴人从军至此，夜闻水声搏激，既
而其响益大，居人辟户视之，喷面波涛，竟不可逼，坐
以伺旦，其二水一涸一溢，人以为水𩰚，吾不知果何
怪也《明外史李文忠传》：“文忠以左副将军由东道北讨，出
居庸，敌兵大集，文忠引还，失故道。至桑哥儿麻”，乏水，
渴甚，祷于天，忽所乘马蹋地，泉涌出，三军皆给，乃刑
牲以祭，遂还。

《明通纪》：“洪武十三年正月，丞相胡惟庸等谋逆，狂言
其所居第，井有醴泉涌出，邀上往观。惟庸居第近西
华门，守门内使云奇知其谋，乘舆将西出，云奇走冲
跸道，勒马衔言，状气方勃，舌𫛞不能达意。太祖怒其
不敬，左右挝棰乱下。云奇右臂将折垂毙，犹指贼臣
第，弗为痛缩。上方悟，登城眺察，见惟庸第内兵甲伏”
屏帷间数匝，乃亟反。遣兵围其第，罪人一一就缚，并
其党御史大夫陈宁及都督李氏皆伏诛。

洪武二十一年，蓝玉等进兵追虏，进次游魂。南道无
水，军士渴甚。至一小山下，忽闻有声如炮，使人视之，
则四泉涌出。士马就饮，得不困乏。馀流溢出如溪。众
咸欢呼曰：“此朝廷之福，天之助也。”先是，上尝梦殿西
北隅有小山，流泉直下，至御足所履而止。至是，泉涌
悉与梦符。玉等还至京献俘。上大喜，颁赐褒之。
永乐“八年三月，车驾出塞，至清水源。其地有盐海，旁
近水可饮，人马皆渴。明日，营西北二里许，忽有清泉
水涌出，上命取亲尝之，人马赖以给足，赐名‘神应泉’。”
《陕西通志》：“薛敬之字显思，渭南人。选应州知州。萧家
寨北平地有暴水涌出，一寨几陷。敬之为文祭告，水
即下泄，声如雷鸣。”

《眉公见闻录》：徐文贞公故居近城西隅，潴水曰“少湖”，
尝读书其旁，自号曰“少湖。”当公拜首揆日，少湖水忽
作五色涌起，高八尺馀，逾两时始息。

《逌旃。璅》言：“丙戌冬，过泗州，淮水清浅，凿冰以渡。及丙
申，按泗州，则合流于河，水浑黄矣，势亦汹甚。河自孟
津以下分四支：康家渡、符离集、飞雪桥、小浮桥，咸会
之淮口入海，势渐南矣。”弘治间，决金堤头，历曹、濮、郓、
范，趋张秋，会盐沙河入海，遂阻运道。后卒塞，改称安
平镇，可并汉宣防。然河南趋则北岸渐高，北趋亦然，
迥无故迹。“夏潦水退，土皆淤，亩获数锺，秋皆沙，地利
薄矣”，俱不可晓。

《宛委馀编》：“杨用修记安宁州潮泉，一日三溢三蘸。连
州水下流有斟溪，一日十溢十竭。贵州城外有漏汋，
一日百盈百竭，应漏刻焉。可谓奇闻矣，因笔之”
《宦游纪闻》：“弘治辛酉仲夏二日夜分，古渝城上忽白
光映天，见者惊异，争起视之，但见渝水明耀浮光上
烛而已。次早验之，宛如豆汁，人不敢饮，逾三日始澄
澈。叙”州府使人探流至木川长官司，抵崇山峻岭，林
木蓊郁，阻不能前。询之父老，言“此水发源自建昌，从
来未有此变也。”愚谓江海啸哭，亦常有之，此何足怪？
观桑钦著《水经》，陆羽辨淄、沔二水味等而上之，大禹
定水之色性，似此变异，无所疑矣。

《西墅杂记》：钱塘江其僯海日有子午潮不爽，如过夷
亭则状元出。故谚云：“潮过夷亭出状元。”昔宋末潮过
夷亭而出卫泾，状元巳验之矣。自嘉靖甲午以来，非
惟不能过夷亭，而钱塘江潮或旬日不至，时人谓之
冻死潮。

《明外史。晋恭王㭎传》：“西河王奇溯，晋定王曾孙。母叶
尝病渴，中夜稽颡祷天，俄有甘泉自地涌出，叶饮泉，
病良已。”

《湖广通志》：“陈瑞字五玉，咸宁诸生。值世乱，厌帖括，谢
去之。崇祯中，江水竭，尝作《涸江叹》，以忧时”

《顺宁府志》：“明万历年秋，天阴雨微晦，郡东总河水忽
涨起丈馀，下流水逆流而上，如相𩰚状。两岸田畦皆
成洪波，洄漩不下，声振如雷，逾时而平，鱼无巨细，皆
死于岸畦间。或以为龙战，想亦非诬也。”

王充《论衡是应》篇：“《尔雅》言：‘甘露时降，万物以嘉，谓之
醴泉’。”“醴泉乃谓甘露也。今儒者说之，谓泉从地中出，
其味甘若醴，故曰醴泉。”二说相远，实未可知。按《尔雅
释水泉章》一见一否曰：“瀸槛泉正出，正出，涌出也。沃
泉悬出，悬出，下出也。”是泉出之异，辄有异名。使太平
之时，更有醴泉从地中出，当于此章中言之，何故反
居《释四时》章中，言甘露为醴泉乎？若此，儒者之言醴
泉从地中出，又言甘露其味甚甜，未可然也。

《玉海》：“国朝宰相上事判案三道：一司监寿星见，二开
封府嘉禾合穗，三澶州黄河清，并判准。”

《物类相感志》：“黄河清。”《运命论》云：“黄河清，圣人出。”《拾遗
记》云：“河一千年一清，圣人之大统瑞。”一说：圣人兴则
出图书，道废则绝涸，信为圣人之应。又《易乾》云：“帝王
将起，河水先清。清变白，白变赤，赤变黑，黑变五色，各
三日。”

《物异考》：“鲁襄公时，谷洛二水𩰚，将毁王室。后数年有
如日者，五出于水。秦武王时，渭水赤三日。昭王时又赤三日，秦遂亡。汉安帝时，水赤如血，邓后专政，苻坚
遥见地色如水，谓之地镜，坚遂死。绍兴中，田水如为
物所吸，聚而直行，平地数尺。程氏井水溢，亦高数尺，
矫如长虹，声如雷，二水相𩰚，十刻各退归旧处，乃解。”
煮泉。小品：醴泉，醴一宿酒也，泉味甜如酒也。圣王在
上，德普天地，刑赏得宜，则醴泉出，食之令人寿考。
《丹铅总录：国语》曰：“谷洛𩰚，将毁王宫。”注：不言其𩰚之
状。宋绍兴十四年，乐平水𩰚，有司奏言：“河冲里田，水
中类为物所吸，聚为一直行间，平地数尺，不假堤防
而水自行。里南程氏家井水溢，亦高数”尺，夭矫如长
虹，声如雷，穿墙毁楼，二水𩰚于杉墩，且前且却，约十
馀刻乃解。以后印前谷、洛二水之𩰚应，亦如此也。正
德中，文安县水忽僵立，是日天大寒，遂冻为冰，柱高
五丈，四围亦如之，中空而旁有穴。后数日，流贼过文
安乡，民入冰穴中避之，赖以全者颇多，土人谓之“河
僵”，亦前史罕见也。慎尝书之实录中。